Konferenza tal-Presidenti wara li l-gvern tar-Renju Unit jagħti bidu għall-applikazzjoni tal-Artikolu 50 TUE Il-Konferenza tal-Presidenti approvat mozzjoni għal riżoluzzjoni mfassla mill-mexxejja ta' erba' gruppi politiċi u mill-Kumitat għall-Affarijiet Kostituzzjonali, fiha huma jistabbilixxu l-kundizzjonijiet tagħhom għal approvazzjoni finali mill-Parlament Ewropew għal kwalunkwe ftehim dwar il-ħruġ mar-Renju Unit. Nhar l-Erbgħa li ġej il-Parlament Ewropew se jivvota dwar dan l-abbozz ta' riżoluzzjoni. Il-mozzjoni għal riżoluzzjoni tagħti importanza kbira lit-trattament ġust taċ-ċittadini tas-27 Stat Membru tal-Unjoni, u tenfasizza l-ħtieġa għal reċiproċità u nondiskriminazzjoni bejn iċ-ċittadini tar-Renju Unit u ċ-ċittadini tal-Unjoni li jgħixu fir-Renju Unit. Ir-Renju Unit irid ikompli kemm igawdi d-drittijiet kollha tiegħu kif ukoll jirrispetta l-obbligi kollha tiegħu skont it-Trattat tal-UE sakemm huwa joħroġ mill-Unjoni, inkluż l-impenji finanzjarji skont il-baġit attwali tal-Unjoni għal terminu twil, anke jekk dawn imorru lil hinn mid-data tal-ħruġ. Dan ifisser ukoll li r-Renju Unit irid ikompli jaċċetta l-erba' libertajiet, il-ġurisdizzjoni tal-Qorti tal-Ġustizzja tal-Unjoni Ewropea, il-kontribuzzjonijiet baġitarji ġenerali u jaderixxi mal-politika kummerċjali komuni tal-Unjoni sakemm ir-Renju Unit joħroġ mill-Unjoni. L-MEPs jinsistu dwar l-importanza li tiġi indirizzata l-kwistjoni dwar il-fruntiera tal-Irlanda mal-Irlanda ta' Fuq. "Ħruġ ordnat huwa rekwiżit assolut u prekundizzjoni għal kwalunkwe sħubija potenzjali bejn l-Unjoni Ewropea u r-Renju Unit. Dan mhuwiex negozzjabbli. Il-privileġġ ta' adeżjoni mal-Unjoni jġib miegħu responsabbiltajiet u li dawn ir-responsabbiltajiet ifissru li jiġu ġġarantiti l-erba' libertajiet. L-erba' libertajiet huma l-kolla li jgħaqqduha u għaldaqstant huma indiviżibbli," sostna Antonio Tajani, President tal-Parlament Ewropew. Kooperazzjoni leali Il-gruppi u l-Kumitat Kostituzzjonali jirrimarkaw li jkun kontra d-dritt tal-Unjoni li r-Renju Unit jibda negozjati dwar ftehimiet kummerċjali potenzjali ma' pajjiżi terzi qabel ma huwa joħrog mill-Unjoni u huma jistennew ukoll kooperazzjoni leali mir-Renju Unit fin-negozjati dwar leġiżlazzjoni tal-Unjoni f'oqsma ta' politika oħra sakemm huwa joħroġ mill-Unjoni. Huma jwissu li ftehimiet bilaterali bejn ir-Renju Unit u wieħed jew bosta pajjiżi tal-Unjoni, bħal pereżempju fir-rigward tal-istituzzjonijiet finanzjarji bbażati fir-Renju Unit, jkunu fi ksur tat-Trattati tal-Unjoni Ewropea. ""Għalina, hija ta' prijorità assoluta li jiġu ċċarati d-drittijiet taċ-ċittadini mill-aktar fis possibbli. Din għandha tkun l-ewwel kwistjoni li għandha tiġi indirizzata min-negozjati. Iċ-ċittadini ma għandhomx ikunu ċippep ta' negozjati", enfasizza Guy Verhofstadt, il-koordinatur tal-Parlament Ewropew dwar il-Brexit. L-ebda status aħjar barra mill-Unjoni milli kieku fl-Unjoni L-MEPs huma riżoluti li l-benefiċċji ta' membru fl-Unjoni ma jistgħux ikunu l-istess għal pajjiż li joħroġ mill-Unjoni. Ir-relazzjoni futura bejn l-Unjoni u r-Renju Unit tista', madankollu, tkun ta' ftehim ta' assoċjazzjoni, tgħid il-mozzjoni, mfassla minn Manfred Weber għall-EPP, Gianni Pittella għall-S&D, Guy Verhofstadt għal-Liberali u Philippe Lamberts u Ska Keller għall-Ħodor kif ukoll mill-President tal-Kumitat tal-Affarijiet Kostituzzjonali, Danuta Hübner. Dab il-ftehim ikun jirrekjedi rispett kontinwu mir-Renju Unit għall-istandards tal-Unjoni fl-oqsma tal-ambjebt, tat-tibdik fil-klima, tal-ġlieda kontra l-evażjoni u l-evitar tat-taxxa, tal-kompetizzjoni ġusta, tal-kummerċ u tal-politika soċjali. Ftehimiet tranżitorji L-MEPs jaqblu li taħdidiet jistgħu jibdew dwar ftehimiet tranżitorji possibbli abbażi ta' pjanijiet għar-relazzjoni futura bejn l-UE u r-Renju unit, imma dan biss meta u jekk ikun sar progress tajjeb lejn ftehim dwar il-ħruġ. Ftehim dwar relazzjoni futura jista' jiġi biss konkluż ladarba r-Renju Unit ikun filfatt ħareġ mill-UE u ftehim tranżitorju ma jistax idum iktar minn tliet snin. Għal aktar informazzjoni Kuntatti: Informazzjoni ta' kuntatt: Numru tat-telefown: Numru tat-telefown: Numru tal-mobile: Informazzjoni ta' kuntatt: Numru tat-telefown: Numru tat-telefown: Numru tal-mobile: Marjory VAN DEN BROEKE Informazzjoni ta' kuntatt: Numru tat-telefown: Numru tat-telefown: Numru tal-mobile: Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF